KAKO će izgledati novi simbol Beograda, Centar na vodi kod "Beton hale", biće poznato do kraja godine. Najbolja idejna rešenja za ovaj projekt dolaze iz Beograda i Tokija, a posle deteljnih analiza biće poznato kako će se povezati Kalemegdanski park sa savskim pristaništem.

Konkurs za izbor idejnih rešenja otvoren je u februaru, a za dva i po meseca pristiglo je 135 radova. Najbolje ideje stigle su iz srpske prestonice, gde će centar i biti napravljen, kao i iz Japana.

- Odluku smo doneli jednoglasno, a dve jednako vredne prve nagrade otišle su timovima arhitekata iz Beograda i Japana - rekao je predsednik žirija Darko Radović, inače profesor arhitekture u Japanu. - Rad srpskog tima se izdvojio jednostavnošću kojom je uspeo da reši jedan komplikovan zadatak. Gledano sa Novog Beograda on vrlo elegantno podvlači čuvenu siluetu Kalemegdana. Ideja iz Japana nudi sasvim drugačiju pristup koji je veoma hrabar. On se ne bori sa linijom Beogradske tvrđave nego dodaje jedan kvalitet i nudi javni prostor koji Beograd nema.

Gradski arhitekt Dejan Vasović smatra da je lokacija na kojoj će biti izgrađen centar veoma složena i komplikovana.

ŽIRI

ODLUKU koje je rešenje za spajanje Kalemegdana i Savskog pristaništa najbolje doneo je međunarodni žiri, kojem je predsedavao Darko Radović, profesor u Japan. Članovi žirija bili su i: Roberto Simon, profesor arhitekture iz Brazila, Josif Asibiljo, dugogodišnji gradski arhitekt Barselone, direktor planiranja Beča Kurt Puhinger, gradonačelnik Dragan Đilas, Milica Grozdanić i Vladimir Lojanica.

- Do kraja godine radiće se na promene urbanističkih planova koji će omogućiti konačnu odluku kako će izgledati konačan projekt - kaže Vasović. - Sigurno je da će biti 11.000 kvadrata objekata koji će prevashodno biti namenjeni kulturnim sadržajima, a napravićemo i oko 22.000 kvadrata podzemne garaže. U narednom periodu ispitaćemo strateške mogućnosti, isplativost investicije, saobraćajna rešenja i uticaj na životnu sredinu.

Gradonačelnik Beograda Dragan Đilas, koji je u petak prisustvovao proglašenju pobednika, istako je da će ovaj deo Beograda doboti potpuno novi izgled kada se ukloni kamionski saobraćaj iz Karađorđeve ulice.

- Ideja je da se od Pariske ulice napravi plato koji će spojiti Knez Mihailovu ulicu sa Kalemegdanom, a da se u ovom delu saobraćaj izmesti ispod zemlje - najavio je Đilas. - Kada se to završi nećemo prepoznati taj deo grada.

Koliko će koštati projekat izgradnje Centra na vodi kod "Beton hale" još nije poznato, ali, kako smo saznali, većina predloženih projekata košta između 30 i 40 miliona evra. Takođe, japansko rešenje je, mada tako ne deluje na prvi pogled, jeftinije od beogradskog.

NAGRADE

TIMOVI arhitekata iz Beograda i Tokija koji su imali najbolje predloge dobiće po 25.000 hiljada evra. Arhitekte iz Beograda i Španije koji su osvojili treće mesto na konkursu biće nagrađeni sa po 7.500 evra, a pet hiljada evra dobiće ideja sa tropskom baštom koja je, takođe, stigla iz Španije.